Ubistvo Renee Good

mini
Dana 7. januara 2026. godine, agent američke Imigracione i carinske službe (ICE) usmrtio je **Renee Nicole Good**, 37-godišnju državljanku Sjedinjenih Američkih Država, u Minneapolisu, savezna država Minnesota. Predsjednik Donald Trump i savezni zvaničnici naveli su da je pucnjava bila čin samoodbrane. Demokratski političari zatražili su pokretanje krivične istrage, dok su u Minneapolisu i drugim gradovima Sjedinjenih Američkih Država održani protesti. Gradonačelnik Minneapolisa Jacob Frey i guverner Minnesote Tim Walz pozvali su saveznu vladu da povuče svoje snage iz grada. Portparol Ministarstva unutrašnje sigurnosti (DHS) izjavio je da je Good "izvršila čin domaćeg terorizma". DHS je takođe saopštio da je agent ICE-a povrijeđen, ali da se očekuje njegov oporavak, dok je list *The Guardian* naveo da agent nije izgledao povrijeđeno.

Stotine građana protestvovalo je u Minneapolisu, dok su protesti održani i u Chicagu, New Yorku i Distriktu Columbia. Javne škole u Minneapolisu otkazale su nastavu nakon pucnjave, te nakon što je ICE upotrijebio hemijska sredstva na učenicima u srednjoj školi Roosevelt.

## Pozadina 
Dana 6. januara, Ministarstvo unutrašnje sigurnosti (DHS) saopštilo je da je pokrenulo, kako su naveli, najveću imigracionu operaciju u historiji, u okviru koje je 2000 agenata upućeno u metropolitansko područje Minneapolis–Saint Paul. U operaciji su učestvovali i službenici Odjeljenja za istrage Ministarstva unutrašnje sigurnosti, s fokusom na sumnje u aktivnosti prevare. Članica Gradskog vijeća Saint Paula, Molly Coleman, izjavila je da je prvi dan ove akcije bio "drugačiji od svega što smo do sada doživjeli". Očevidac pucnjave izjavio je: "Ljudi u našem naselju već šest sedmica žive u strahu zbog prisustva ICE-a."

## Incident 
Pucnjava se dogodila na Portland aveniji, između Istočne 33. i 34. ulice, u naselju Central u Minneapolisu. Prema navodima svjedoka, četiri agenta ICE-a u dva vozila prišla su crvenom automobilu Honda Pilot koji je bio zaustavljen i blokirao saobraćaj.

Video-snimci pokazuju da su dva agenta prišla vozilu koje je stajalo ukoso nasred ceste. Vozačica je rukama signalizirala agentima da je zaobiđu, nakon čega su joj naredili da izađe iz automobila. Prema izjavama svjedoka i snimcima, agenti su davali različite i proturječne naredbe; jedan agent joj je govorio da se udalji s mjesta događaja, dok je drugi vikao da izađe iz vozila. Na osnovu tri snimka na internetu, dvojica agenata prišla su vozilu žrtve, te se na istim čuje glas koji joj poručuje da "izađe iz jebenog auta".

Jedan od agenata pokušao je otvoriti vrata vozila i posegnuti kroz prozor, dok je drugi držao bočna vrata. Vozačica je tada kratko krenula unazad, a zatim naprijed, pokušavajući da se udalji od agenata i napusti mjesto događaja. Dok se vozilo kretalo naprijed i skretalo kako bi izbjeglo agenta ispred sebe, taj agent je ispalio tri hica u automobil. Iz dostupnih snimaka nije jasno da li je vozilo ostvarilo kontakt s trećim agentom, koji je tokom čitavog incidenta ostao na nogama. Automobil je nastavio kretanje i nekoliko metara dalje udario u parkirano vozilo i stub rasvjete.

Agenti ICE-a su također spriječili prolaznika, koji se predstavio kao ljekar, da pruži medicinsku pomoć vozačici. Medicinska pomoć nije pružena približno 15 minuta, a kada su hitne službe stigle, njihova vozila nisu mogla prići mjestu događaja zbog vozila ICE-a, pa su pješke morali doći do povrijeđene. Jedan svjedok naveo je i da je vidio osobu koja je pucala kako se udaljava s mjesta događaja i ulazi u vozilo ICE-a. Sekretarica Ministarstva unutrašnje sigurnosti, Kristi Noem, izjavila je da je agent ICE-a koji je ispalio hice zbrinut u bolnici i potom pušten na kućno liječenje.

## Žrtva 
Žena koja je ranjena u pucnjavi preminula je u bolnici. Identifikovana je kao 37-godišnja Renee Nicole Good. Živjela je na području Minneapolis–Saint Paul sa svojim partnerom i imala je šestogodišnje dijete, čiji je otac umro 2023. godine. Njena majka je izjavila da Renee nije učestvovala u protestima niti je imala sukobe sa agentima ICE-a. Senatorica iz Minnesote, Tina Smith, potvrdila je da je Renee bila državljanka Sjedinjenih Američkih Država. Ranije je studirala kreativno pisanje na Univerzitetu Old Dominion, gdje je 2020. godine dobila nagradu Akademije američkih pjesnika za jednu svoju pjesmu.

## Saopštenja 
### Američka vlada 
Portparolka Ministarstva unutrašnje sigurnosti (DHS), Tricia McLaughlin, izjavila je da je agent ICE-a "u strahu za svoj život" upucao ženu u samoodbrani, nakon što je, prema McLaughlin, dotična pokušala da pregazi agente, što je ona opisala kao "čin domaćeg terorizma". Međutim, video-snimci događaja pokazali su da ove tvrdnje nisu tačne. DHS je putem društvenih mreža saopštio da je nekoliko agenata povrijeđeno, ali da se očekuje njihov oporavak. Istog dana, list *The Guardian* objavio je da na video-snimcima "nema vidljivih znakova povreda" kod agenata ICE-a.

Na društvenoj mreži Truth Social, predsjednik Sjedinjenih Američkih Država, Donald Trump, opisao je Good kao "vrlo nemirnu i neposlunu, da je pružala otpor, a zatim nasilno, namjerno i okrutno pregazila agenta ICE-a, koji ju je, čini se, upucao u samoodbrani." Dodao je da mu je "teško povjerovati da je agent živ, ali da se sada oporavlja u bolnici."

Sekretarka Ministarstva unutrašnje sigurnosti (DHS), Kristi Noem, izjavila je da je Good "napala agente i ljude oko njih, pokušala da ih pregazi i udari svojim vozilom. Naš agent je brzo reagovao i u samoodbrani ispalio hitac kako bi zaštitio sebe i prisutne", te je aktivnosti žrtve opisala kao "čin domaćeg terorizma".

Vođa manjine u Predstavničkom domu, Hakeem Jeffries, zatražio je pokretanje krivične istrage, a i drugi demokrati u američkom Kongresu, uključujući lidera manjine u Senatu, Chucka Schumera, također su pozvali na istrage.

### Lokalni zvaničnici 
Govoreći na konferenciji za novinare popodne nakon ubistva, guverner Minnesote, Tim Waltz, nazvao je to "posljedicama vlade dizajnirane da stvara strah, naslove i sukobe", dodavši da im ne treba nikakva dodatna pomoć od savezne vlade.

Kao odgovor na izjave Ministarstva unutrašnje sigurnosti (DHS) da je vozačica "koristila svoj auto kao oružje da pregazi agenta ICE-a", gradonačelnik Minneapolisa, Jacob Frey, primijetio je da video-snimak incidenta ne sugeriše tu tvrdnju, izjavivši: "Kada sam lično pregledao snimak, želim svima direktno porčiti da je to glupost", te "ICE, jebeno napustite Minneapolis".

Policija Minneapolisa aktivirala je međusobnu pomoć iz lokalnih jurisdikcija i pojačala resurse lokalnog zakonodavstva kao odgovor na potencijalne građanske nemire u narednim danima, iako nisu postojale kredibilne tvrdnje da će isti nastupiti.

Javne škole u Minneapolisu otkazale su časove za ostatak sedmice, navodeći kao razlog "incidente oko grada", koji su očigledno odnosili na pucnjavu u kojoj je Good ubijena, kao i na kasniji incident u kojem je ICE upotrijebio hemijsko oružje protiv učenika u Srednjoj školi Roosevelt. ICE je dodatno stavio lisice na članove osoblja škole dok su ljudi tražili sklonite od hemijskog napada u školskoj biblioteci.

### Protesti 
Stotine demonstranata se zbog ubistva okupilo na mjestu događaja. Guverner Walz najavio je da je počeo pripremati Nacionalnu gardu Minnesote. Policija je u Minneapolisu koristila suzavac i biber-sprej, dok su demonstranti bacali snježne grudve. Demonstranti su se također okupili i u glavnom gradu Amerike, Chicagu i New Yorku.

## Analiza 
PBS News Hour intervjuisao je svjedoka pucnjave, koji je rekao: "Moje mišljenje tada, i još uvijek, je da je ta osoba pokušavala pobjeći, i definitivno je bilo dovoljno prostora da vozi naprijed bez da povrijedi ikoga. […] U tom trenutku nisam ni pomislio da postoji rizik da bi ikoga udarila."

Pravni analitičar, Ian Millhiser, rekao je da, iako je malo vjerovatno da bi savezna vlada podigla optužnicu protiv počinioca, moguće je da državni tužioci pokrenu tužbu za ubistvo protiv njega, u skladu s prošlogodišnjom odlukom Vrhovnog suda u slučaju *Martin protiv Sjedinjenih Država*, koja je utvrdila da su federalni službenici zaštićeni od krivičnog gonjenja samo u određenim ograničenim slučajevima.

## Također pogledajte 
* Racija ICE-a u Camarillu 2025.
* Ubistvo Silverija Villegasa Gonzáleza
* Spisak policijskih ubistava u SAD-u
* Ubistvo Georgea Floyda

## Reference 
## Vanjski linkovi